《盘斋》
宋代·严嘉宾

孔明天下士，当年卧南阳。
一室傥已足，未害志四方。
盘斋诚有余，辗转意味长。
攒书以为娱，殖兰以为芳。
四友置左右，圣贤味中央。
要为陋巷回，抑作干禄张。
何当膏吾车，相从以徜徉。

作者简介：临江军新喻人，字造道。严嘉谋弟。孝宗乾道二年进士。强学工文，为后进师，出其门而登科者相望。笃于孝友。父子兄弟，以文行闻于时，为士林所推。